钦定古今图书集成/明伦汇编/宫闱典/第077卷 > 北齐
## 钦定古今图书集成/明伦汇编/宫闱典/第077卷 > 北齐

北齐定“皇太子纳妃之礼。”

按《隋书礼仪志》：“后齐皇太子纳妃礼，皇帝遣使纳采，
有司备礼物。会毕，使者受诏而行，主人迎于大门外。
礼毕，会于厅事。其次问名、纳吉，并如纳采、纳征，则使
司徒及尚书令为使，备礼物而行。请期，则以太常、宗正卿为使。如纳采亲迎，则太尉为使。三日，妃朝皇帝
于昭阳殿，又朝皇后于宣光殿。择日，群官上礼。他日”
妃还，又他日，皇太子拜阁。《后齐。聘礼》：一曰纳采，二
曰问名，三曰纳吉，四曰纳征，五曰请期，六曰亲迎。皆
用羔羊一口，雁一只，酒、黍稷、稻米、面各一斛。纳征皇
子王用青三匹，𫄸二匹，束帛十匹，大璋一，兽皮二，锦
彩六十匹，绢二百匹，羔羊一口，羊四口，犊一头，酒、黍
稷、稻米、面各十斛。